32002R0492
L 077/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 492/2002 НА КОМИСИЯТА
от 19 март 2002 година
за дерогиране от Регламент (ЕО) № 562/2000 относно определяне на подробни правила за прилагането на Регламент (ЕО) № 1254/1999 на Съвета по отношение на изкупуването при публична интервенция в сектора на говеждото и телешкото месо и за изменение на Регламент (ЕИО) № 1627/89 относно изкупуване на говеждо и телешко месо чрез търг
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност;
като взе предвид Регламент (ЕО) № 1254/1999 на Съвета от 17 май 1977 г. относно общата организация на пазара на говеждо и телешко месо (1), последно изменен с Регламент (ЕО) № 2345/2001 на Комисията (2), и по-специално член 47, параграф 8 от него,
като има предвид, че:
(1)
Регламент (ЕО) № 562/2000 на Комисията (3), последно изменен с Регламент (ЕО) № 1564/2001 (4), определя подробни правила за прилагането на Регламент (ЕО) № 1254/1999 на Съвета относно изкупуването на говеждо и телешко месо. По-специално член 10 и член 16, параграф 2 определят съответните срокове за подаване на офертите и за доставките. Като се имат предвид датите, на които се падат официалните празници през първото и второто тримесечие на 2002 г., се налага да бъде анулирана по практически причини втората покана за подаване на оферти през месец март 2002 г., както и да бъде променен крайният срок на доставката за втория търг през второто тримесечие на 2002 г. По тази причина следва да се предвиди дерогация от Регламент (ЕО) № 562/2000.
(2)
Регламент (ЕИО) № 1627/89 на Комисията от 9 юни 1989 г. (5) относно изкупуване на говеждо и телешко месо чрез търг, последно изменен с Регламент (ЕО) № 238/2002 (6), открива процедурата по изкупуване чрез търг за някои групи качество в някои държави-членки или райони на държава-членка. Регламент (ЕО) № 1209/2001 на Комисията (7), изменен в последствие с Регламент (ЕО) № 2579/2001 (8), въведе редица дерогации в Регламент (ЕО) № 562/2000, за да бъде преодоляна изключителната ситуация на пазара, предизвикана от събитията, свързани със спонгиформната енцефалопатия по говедата (СЕГ) и последвалата епидемия от шап. По-конкретно беше възможно да бъдат изкупени допълнителни продукти при интервенцията. Тъй като тази дерогация не се отнася до тръжните процедури през второто тримесечие на 2002 г., Регламент (ЕИО) № 1627/89 следва да бъде съответно изменен.
(3)
Мерките, предвидени в настоящия регламент, са в съответствие със становището на Управителния комитет по говеждо и телешко месо,
ПРИЕ НАСТОЯЩИЯ РЕГЛАМЕНТ:
Член 1
Независимо от първото изречение на член 10 от Регламент (ЕО) № 562/2000, през четвъртия вторник на месец март 2002 г. няма да се подават оферти.
Член 2
1. Приложението към Регламент (ЕИО) № 1627/89 се заменя с приложението към настоящия регламент.
2. Независимо от член 16, параграф 2 от Регламент (ЕО) № 562/2000, срокът на извършване на доставка за втората тръжна процедура през второто тримесечие на 2002 г. е 24 календарни дни.
Член 3
Настоящият регламент влиза в сила на третия ден след публикуването му в Официалния вестник на Европейските общности.
Член 2 се прилага по отношение на тръжните процедури, открити през второто тримесечие на 2002 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 19 март 2002 година.